Bohlokwa bja go hlokomela dimpša bjalo ka diruiwa tša ka gae

Lefase le humile ka dilo tša go fapafapana, gomme go bohlokwa gore go be le  kwano gare ga tšona. Mo lefaseng re na le batho,mehlare le diphoofolo. Batho ba na le bohlale le bokgoni bja go kgona go ka kgokagana le ditho kamoka tša lefase. Gase batho bohle bao ba kwešišago kamego yeo ba nago le go diphoofolo, mehlare le ditho tše dingwe tša lefase. 

 Tlhokomelo ya dimpša ka gae 
Dimpša ke tše dingwe tša diruiwa tšeo di phelago le batho ka gae. Go na le mehuta  ya go fapana ya dimpša re lebeletše thlago ya tšona. Dimpša dihloka lefelo la go hlweka go tloga bonnyaneng bja tšona. Mong wa mpša o na le maikarabelo a go netefatša gore bodulo bo hlwekišitšwe ka mehla. Mpšanyana e swanetše go anywa maswi nako yeo e lekanego dibeke tše seswai go tloga pelegong. Mpša e swantše gore e beelwe sekotlelwana sa meetse ka mehla. Mong o na le maikarabelo a go fela a iša mpša ngakeng ya diphoofolo go hlahloba malwetši le ditwatši. Dimpša di hlola 99% ya twatši e o e bitšwago rabbies.https://www.who.int/en/news-room/fact-sheets/detail/rabies Dimpša ga se tša swanela go ja dijo tšeo batho ba dijago go swana le malekere le dienywa. Tlhago ya dimpša e hloka gore difela di raloka goba go itšhidolla. Maitshwaro a dimpša a bopsa ke kgokagano ya tšona le tikologo , re akaretša le batho.https://en.wikipedia.org/w/index.php?title=Dog&oldid=1314108490 Ba lapa ba swanetše go bontšha mpša lerato, lebaka e le gore dimpša le tšona di na le maikutlo. 

 Diphošo tšeo batho ba di dirago  
Batho ba rua dimpša ntle le go di hlokomela ka tshwanelo. Bontši bja batho ba magaeng ba rata go bofelela dimpša mehlareng. Se ke kotsi ka gobane mpša ga e lokologe, e nelwa ke dipula ebile e a gobala molaleng. Batho ba tšea dimpšanyana go bo mmago tšona e se tše nnyane, gomme di loba phepo ya maleba. Mokgwa wa go betha dimpša le ona o gaketše mo setšhabeng , mola le tšona di na le maikutlo le kwešišo. Batho ba bangwe ba ipotša gore dimpša ka ge e le diphoofolo ga di kwešiše, ga di na maikutlo ebile ga di tsene ka ntlong. Go na le batho bao ba fago dimpša dijo tšeo bona ba dijago, gomme seo se ama maphelo a tšona. Ba bangwe ba no  rua fela, ntle le go tswalela popelo ya tšona ge nako e fihlile. 

 Bohlokwa bja dimpša setšhabeng 
Dimpša ke tše dingwe tša diphoofolo tše bohlale. Dimpša di kgona go thuša difofu ka tlhahlo ya tsela. Se se rola batho morwalo wa go swanelwa ke go hlokomela difofu. Dimpša di kgona go kaonafatša  kgatelelo ya monagano, kudu go batho bao ba dulago ba nnoši. Di thuša gape ka thlokomelo ya legae, ka ge di kgona go letela motse bošego kamoka, go se tsene mahodu.

 Methopo 
Setensele:Dog care
Setensele:Lifestyle
Setensele:Health